आबादारिफोरा बोथोरनि आबादखौ मावनाय समाव बोथोरनि सायावसो सोनारो। मानोना बोथोर मोजां नङाब्ला गाव मावनो नागिरनाय आबादा ओरैनो थांजानो गिनानैनो आबादारिफोरा बोथोर नायनानैसो आबाद मावो। बिदिनो राजखान्थिनि फोथारावबो सम लायै सम बादियै दोलो एबा हानजा सोलायनानै माखासे राजखान्थिनि दैदेनगिरिफोरखौ बिसायख’थियाव ओंखारनाय नुनो मोनो। बिसोर बादि राजखान्थिगिरि सुबुंफोरनि गेजेराव दा कक्राझार लक सभानि एमपि नब’ कुमार सरनीयाआबो खम नङा। मानोना थांनाय मोननै लक सभानि बिसायख’थियाव अबर’नि मोनसे दोहौ लाबोनानै खेबनै कक्राझार लक सभानि एमपि जानो हाबाय। बेखौ बुंनांगोनदि नब’ कुमार सरनीयाआ आगोल समफोराव आलफानि 709 नं बेटेलियाननि कामाण्डार हिरा सरनीयाआ जानानै जेबो राजखान्थिनि आबहावाखौ मोनाब्लाबो नाथाय अबर’नि आबेगिगखौ लानानै कक्राझार लक सभा समष्टिनिफ्राय गोबां भट मोननानै खेबनै एमपि जानो हानाय बाथ्राया गोरलै बाथ्रा नङा। बेनि देरहानायनि गब्लङानो जाबाय बर’फोरनियाव मोननै हानजा जानानै बिसायख’थि गेलेनायानो गाहाइ जाहोन। बिनिखायनो बुंनो हायो कक्राझार लक सभानि एमपि नब’ कुमार सरनीयाआ बोथोर नायनानैसो आबाद मावो होननाय रावा नंखाय जानो हाया। थिग बिदिनो बिटिआर गोरोबथा जानायनि उनाव बिटिआर ओनसोलाव बर’-अबर’नि राजखान्थिनि फोथारा जोबबाय । दा बेखौ नायोब्ला कक्राझार लक सभानि एमपि नब’ कुमार सरनीयाआ फैगोन लक सभानि बिसायख’थियाव अबर’नि आबेगिग राजखान्थिया जोबनायलाय दा फिन देरहा फिननो सोनाब बंगनि गिबि मन्थ्रि ममता बेनार्जी दैदेननाय तृणमूल कंग्रेसाव हाबनानै बिसायख’थि गेलेनानै देरहानायनि साखा-फारा जाबाय नामा ? मानोना साननैसो सिगां कक्राझार लक सभानि एमपि नब’ कुमार सरनीयाआ सोनाब बंगनि गिबि मन्थ्रि ममता बेनार्जीखौ लोगो हमहैनानै फैगोन लक सभानि बिसायख’थियाव तृणमूल कंग्रेसनि टिकेट लानानै फिन एमपि जानायनि सिमांखौ सुजुनाया बिटिआर ओनसोलाव बयखौबो साननो गोनां खालामदों। दा बिटिआर ओनसोलाव बर’-अबर’नि राजखान्थिया गोयैलाय तृणमूल कांग्रेसनि फिरफिला सिङाव थानानै कक्राझार लक सभा बेन्दोंनि बेंगलि भटारफोरखौ लानानै देरहा फिननो नाजानाया सोराङाव फैदों। बिदि खालामाबा नब’ कुमार सरनीयाआ फिन कक्राझार लक सभानिफ्राय एमपि जानो हाफिननाया एसे गोरलै नङा। मानोना प्रमद बर’आ सिगां समफोराव बड’लेण्ड रायजो दाबिनाय सोमावसारनाय समाव लोबबा थानायखाय बर’ नङै भटारफोरनि गोसोखौ जै खालामनो हायाखैमोन । नाथाय 2020 मायथायनि 27 जानुवारीयाव गोरोबथा खालामनाय बिटिआरनि जोहै बे समाव बर’ नङै भटारफोरा प्रमद बर’नि सायाव फोथायनाय लाबोनायाव नब’ कुमार सरनीयाआ अबर’ भटारफोरनि भटखौ मोननाया गोरलै जानानै थायाखै। लोगोसे हाग्रामा महिलारीनि 17 बोसोर बिटिसि खुंथाय समाव बर’-अबर’नि जेंनाया जेबो सुफुं जायैयाव बर’ नङै गोबां भटारफोरा दुखु मोननानै थानायनि उनाव प्रमद बर’खौ फोथायनाय फैनायलाय अबर’नि भटखौ नब’ कुमार सरनीयाआ मोनगोन होननानै आसा खालामनो हाया। बेफोर बादि जाहोनखौ नुहुरनानै कक्राझार लक सभानि एमपि नब’ कुमार सरनीयाआ फिन देरहाफिननो बे खेबाव ममता बेनार्जीनि सोद्रोमा जाहैनो सानबाय खोमा ? जियानो जाया मानो नब’ कुमार सरनीयाआ गावनि आखायजों दानाय गण सुरक्षा पार्टिखौ फिन फोथांफिनो थाखाय सोनाब बंगनि गिबि मन्थ्रि ममता बेनार्जीजों सावरायहैनाय बाथ्राखौ मैया अदालगुरीयाव फोरमायो नब’ कुमार सरनीयाआ। बिजेपि-इउपिपिएलजों सोरखार दानायाव बिफाव लाग्रा एमपिआ दा समाव हादरनि गाहाइ मन्थ्रिनि बिबानखौ नरेन्द्र मदिनि सोलायै ममता बेनार्जीखौ फज’योब्ला बांसिन मुलाम्फा जागोन होननानै बुंनाय रावानो रोखा जाबाय दि बियो कक्राझार लक सभानिफ्राय एमपि जानो फिन लुबैयो । बिथाङा दासिम तृणमूल कंग्रेसाव हाबाखैब्लाबो ममता बेनार्जीजों गोबां खेब सावरायबाय होननानैबो फोरमायो। बिटिआरआवल’ बिजेपि-इउपिपिएलजों जिएसपिनि लोगोयारिया दं। बिधान सभा एबा लक सभायाव गैया। जिएसपि दोलोया बिटिआर मिरुनिल’ राजखान्थि दोलो हिसाबै रेजिष्ट्रेसन जायाखै। बिनिखायनो फैगोन समफोराव जिएसपि दोलोखौ हारिमानि फोथारसिम माबोरै लांनो हायो एबा हादरनि खना-खनला थानाय सुबुंफोरजों लानानै बिसायख’थि गेलेनो हायो, बिनि सायाव फोरमायो नब’ कुमार सरनीयाआ। दा समाव भारत हादरनि गाहाइ मन्थ्रिनि मासिखौ नरेन्द्र मदिनि सोलायै ममता बेनार्जीनो होयोब्ला सा-सानजा हादरसाफोरा गोबां मुलाम्फा जागोन। मानोना सोनाब बंगनि खाथि हादरसा आसामनि गोबां जिल्लानि सुबुंफोरा देहा नायजानो थाखाय गुवाहाटीनि सोलाय सोनाब बंगसिम थांनानै गोबां मुलाम्फा जादों होननानैबो फोरमायो सरनीयाआ। बिदिनो बिटिआर ओनसोलनि सुबुंफोराबो मुलाम्फा जागोनखौ मिजिंगथियो। बिथां सरनीयाआ बुंनाय आसामाव थानाय 25 लाखसो हिन्दु बेंगलि भटारा बाध्य’याव गोग्लैनानैसो बिजेपिनो भट होदोंमोन। दा कंग्रेस दोलोखौ मायन’रिटि सुबुंफोरा मोजां मोननाया खमायनो हमबोदों। बिनिखायनो आसामाव तृणमूल कांग्रेस दोलोखौ मोजां मोननाया बांनो हमदों। बिदि सरनीयानि बुंनायनिफ्रायनो रोखा जाबाय दि फैगौ 2026 मायथायाव गुबुन दोलोजों लोगो जानानैबो बिटिसि खुंथायखौ आवग्रिनो नागिरनायनि फानजारिखौ गोरा खालामनो दानिफ्रायनो साखा-फारा जाखानायखौ नुनो मोनो।